Ai sponge

ai_sponge və ya Süni intellektli Süngər Bob – "Süngər Bob Kvadrat Şalvar" animasiya serialının parodiyası kimi yaradılmış kanal. Fasiləsiz canlı yayım etməsi planlaşdırılmış kanalda personajların hərəkətləri, səsləri və dialoqları süni intellekt vasitəsilə idarə olunurdu və bunun üçün onlayn çatın tövsiyələrindən istifadə olunurdu. Onlayn çata heç bir məhdudiyyət tətbiq olunmadığı üçün personajlar arasında qəribə dialoqlar (xüsusilə, cinsi mövzularda) ortaya çıxırdı. Bu hal səciyyəvi xüsusiyyətə çevrildiyi üçün kanal dəfələrlə bağlanmışdır. 2025-ci ildəki vəziyyətə əsasən orijinal kanal "Twitch"də "əlçatmaz" kimi görünür, "YouTube"dakı kanal isə həmişəlik bağlanmışdır.

Kanal aktiv olduğu dövr ərzində bir çox mübahisəyə səbəb olmuşdur. Süni intellektin müəllifliklik hüquqlarını pozmadan mənbə materialın nə qədərindən istifadə edə biləcəyi müzakirə mövzusuna çevrilmişdir.

 Tarixi 
"ai_sponge" kanalı 5 mart 2023-cü ildə "Süngər Bob Kvadrat Şalvar" animasiya serialının parodiya kanalı kimi yaradılmışdır. Kanalın formatı digər parodiya kanalı olan "Nothing, Forever" kanalının formatı ilə oxşarlıq təşkil edirdi. "Twitch" platformasında yayıma başlayan kanalda 2003-cü ildə buraxılmış "Süngər Bob Kvadrat Şalvar" videooyunu "Battle for Bikini Bottom" videoyununun 3D modelləri əsasında yenidən yaradılmış personajlardan istifadə olunurdu. Personajların hərəkətləri, səsləri və dialoqları süni intellekt vasitəsilə idarə olunurdu. Süni intellekt məlum olmayan proqramlardan istifadə olunmuşdu və kanalın sahibi özünü ictimaiyyətə açıqlamamışdı. Bundan əlavə, kanalın sahibi personajların dialoqlarına nəzarət etməkdə iştirak etmirdi. Bunun yerinə dialoqlar "Discord" platformasında yerləşən onlayn çatın məsləhətləri əsasında formalaşırdı. Onlayn çata heç bir məhdudiyyət tətbiq olunmadığı üçün personajlar arasında qəribə dialoqlar yaranırdı: personajlar seks, depresiya, narkotik maddələr, kleptomaniya, kommunizm və vergidən yayınma mövzularında müzakirələr aparırdılar. Kanal yayıma başladıqdan 48 sonra istifadə şərtlərini pozduğu üçün "Twitch" tərəfindən bağlanmışdır.

Kanal tezliklə fəaliyyətini bərpa etmiş və "YouTube"da da canlı yayıma başlamışdır. Qəribə dialoqlara baxmayaraq kanal populyar olmağa davam etmiş, qəribə söhbətlərin klipləri "Instagram", "TikTok" və "Twitter" kimi sosial şəbəkələrdə mem kimi paylaşılmışdır. Kanal süni intellektdən istifadə edərək "Süngər Bob" personajları tərəfindən ifa olunan mahnı koverləri yaratmağa başlamışdır. Bu mahnılar kanalın populyarlığını daha da artırmışdır. Personajların 2006 Honda Civic haqqında danışdıqları və 12 avqust 2036-cı ildə kainatın istilik ölümünün baş verəcəyini iddia etdikləri səhnələr mem kimi populyar olmuşdur. Kanalın fasiləsiz canlı yayım etməsi planlaşdırılsa da, səhərlər 2–5 saatlıq canlı yayım baş tuturdu. 2025-ci ildəki vəziyyətə əsasən kanal "Twitch"də "əlçatmaz" kimi görünür və icma qaydalarını pozduğuna görə "YouTube" tərəfindən bağlanmışdır.

 Qəbul 
Kanalla bağlı reaksiyalar qarışıq olmuşdur. Kanal yaradıldıqdan bir neçə gün sonra "Twitch"də 1300-ə yaxın təqibçisi olmuşdur. Ayın sonunda bu rəqəm 2600-ə çatmışdır və hər yayım zamanı təxminən 3500 aktiv izləyici qeydə alınırdı. Kanal bağlandıqdan və yenidən açıldıqdan sonra kanalın abunə sayı iyunun əvvəlində 221.000-ə çatmışdır. "TheGame" media şirkətindən Riannon Bevan kanalı "bəlkə də süni intellektin ən narahatedici istifadəsi" adlandırmışdır.

 Leqal statusu 
Kanal açıldıqdan sonra leqallığı mübahisə mövzusu olmuşdur. "Twitch" parodiyalara icazə versə də, eyni adlar, səslər və modellərdən istifadə etməyə görə müəlliflik hüquqlarını pozmamaq üçün yaxın variantlardan istifadə olunmuşdur. Bundan əlavə, personajlar arasında cinsi mövzularda dialoqlar "Twitch" platformasının istifadə şərtlərini dəfələrlə pozmuşdur.

 İstinadlar 

Kateqoriya:Süngər Bob Kvadrat Şalvar
Kateqoriya:2023-cü ilin əsərləri
Kateqoriya:YouTube kanalları
Kateqoriya:İnternet memləri
Kateqoriya:Süni intellekt
Kateqoriya:Twitch